Nuwe wetgewing op pad teen plastiekafval | Maroela Media
Barbara Creecy. (Foto: ANA)
Nuwe wetgewing is op pad teen die enkelgebruik van plastiek, het die minister van omgewingsake, bosbou en visserye, Barbara Creecy, in die parlement aangekondig.
Sy is in 'n skriftelike parlementêre vraag deur Annerie Weber, DA-LP, gevra of sy beplan om nuwe wetgewing in te stel teen die enkelgebruik van plastiek en, indien wel, wanneer sy dit gaan doen.
Creecy het geantwoord dat die Omgewingsbewaringswet van 1998 die enkelgebruik van plastiek reguleer, terwyl die kwessie van plastiekafval onder die Nasionale Omgewingswet aangaande Afvalbeheer van 2008 ressorteer.
"Dit is 'n feit dat die beheer van plastiekafval wêreldwyd en in ons eie land nie op standaard is nie. Dit is daarom belangrik dat ons daadwerklik moet optree om ons oseane te bewaar," het die minister gesê.
Daarom het die departement van omgewingsake, bosbou en visserye met 'n proses begin om te bepaal of Suid-Afrika se regulering van plastiekafval voldoende is.
Verteenwoordigers van die kleinhandelsektor, farmaseutiese vervaardigers en grimeermaatskappye word by die proses betrek, asook die papier- en verpakkingsbedryf.
Creecy het onderneem dat die proses teen Maart aanstaande jaar afgehandel sal wees en dat nuwe wetgewing daarna sal volg.
Wat van wetgewing teen plaasaanvalle??
En die dag daarna gaan al wat boom is begin verdwyn… vir vervaardiging van papierkardoese… Nie? Waarin gaan verpakking gedoen word? Plastiekafval kan nuttig gebruik word, maar die wil beskaam. Daar is reeds genoeg plastiek wat in elke geval verwerk moet word. Om die groot voorbok te wees met 'n idee is so lekker, maar sonder 'n praktiese plan is dit bloot 'n show.
As daar weggedoen gaan word met plastiek gaan daar ook duisende hul werk verloor wat elke dag plastiek versamel vir 'n inkomste. Sal definitief die aangeleentheid in die breë spektrum moet ondersoek voordat daar wetgewing gemaak word. Vir elkeen wat nie 'n inkomste verdien nie is daar nog 'n krimineel in wording.
Toemaar een van die dae gaan ons niks hê of kry om in plastieksakkies te sit nie. Ons kan wat ons te koop kry sommer so in die hand dra danksy die regerende party
Die probleem is nie die plastiek in sy geheel nie , dit is die mense se houding as die plastiek klaar gebruik is . As daar nie meer n nut is vir die sak of verpakking nie word dit net eenvoudig neer gegooi waar dit ook al is . As mense besef dat asblikke daar is vir onderander plastiek sal dit al klaar beter gaan . My voorstel is begin mense opvoed oor die gebruik van asblikke . Ek besef dit is makliker gese as gedaan maar dit is n begin .